FI Euroopan unionin virallinen lehti L 57/6

KOMISSION ASETUS (EY) N:o 189/2007,

annettu 23 päivänä helmikuuta 2007,

eräiden teollisuudelle tarkoitettujen sokerimäärien tuontitullien kantamisen keskeyttämisestä markkinointivuodeksi 2006/2007

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon sokerialan yhteisestä markkinajärjestelystä 20 päivänä helmikuuta 2006 annetun neuvoston asetuksen (EY) N:o 318/2006 (1) ja erityisesti sen 40 artiklan 1 kohdan c alakohdan ja e alakohdan i alakohdan,

sekä katsoo seuraavaa:

(1) Asetuksen (EY) N:o 318/2006 26 artiklan 3 kohdassa säädetään, että komissio voi keskeyttää tuontitullien kantamisen kokonaan tai osittain tiettyjen sokerimäärien osalta 13 artiklan 2 kohdassa tarkoitettujen tuotteiden valmistamiseksi tarvittavan saatavuuden varmistamiseksi.

(2) Jotta varmistetaan asetuksen (EY) N:o 318/2006 13 artiklan 2 kohdassa tarkoitettujen tuotteiden valmistamiseksi tarvittavat hankinnat, yhteisön edun mukaista on keskeyttää kokonaan kyseisten tuotteiden valmistamiseksi käytetyn teollisuudelle tarkoitetun sokerin tuontitullien kantaminen markkinointivuodeksi 2006/2007.

(3) Tuontitodistusjärjestelmän alaisten maataloustuotteiden tuontitariffikiintiöiden hallinnointia koskevista yhteisistä säännöistä 31 päivänä elokuuta 2006 annettua komission asetusta (EY) N:o 1301/2006 (2) sovelletaan rajoittamatta alakohtaisissa asetuksissa mahdollisesti säädettävien lisäedellytysten tai poikkeusten soveltamista. Erityisesti yhteisön markkinoiden hankintojen varmistamiseksi olisi eräissä tariffikiintiöissä tai eräiden etuuskohtelusopimusten mukaisesti tapahtuvaa sokerialan tuotteiden tuontia ja puhdistusta koskevista yksityiskohtaisista soveltamissäännöistä markkinointivuosiksi 2006/2007, 2007/2008 ja 2008/2009 28 päivänä kesäkuuta 2006 annetussa komission asetuksessa (EY) N:o 950/2006 (3) säädetty todistushakemusten jättämisen aikaväli pidettävä ennallaan ja poikettava siten asetuksen (EY) N:o 1301/2006 6 artiklan 1 kohdasta tältä osin.

(4) Tuontimäärien hallinnon helpottamiseksi sekä seurannan ja valvonnan varmistamiseksi sokerin, jonka tuontitullien kantaminen keskeytetään, tuontitodistusten voimassaolo olisi rajoitettava markkinointivuoden 2006/2007 loppuun, ja todistusten myöntäminen varattava teollisuudelle tarkoitetun sokerin käyttäjille. Koska kyseiset käyttäjät eivät välttämättä käy kauppaa kolmansien maiden kanssa, olisi poikettava siitä, mitä asetuksen (EY) N:o 1301/2006 5 artiklassa säädetään.

(5) Neuvoston asetuksen (EY) N:o 318/2006 täytäntöönpanoa koskevista yksityiskohtaisista säännöistä kiintiön ulkopuolisen tuotannon osalta sokerialalla 29 päivänä kesäkuuta 2006 annetussa komission asetuksessa (EY) N:o 967/2006 (4) säädettyjä teollisuuden raaka-aineen hallintoa ja jalostajien velvollisuuksia koskevia säännöksiä olisi sovellettava tämän asetuksen mukaisesti tuotuihin määriin.

(6) Sokerin hallintokomitea ei ole antanut lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Tuontitullien keskeyttäminen

1. Keskeytetään CN-koodiin 1701 99 10 kuuluvan valkoisen sokerin tuontitullien kantaminen 200 000 tonnin suuruiselta määrältä markkinointivuodeksi 2006/2007.

2. Tämän asetuksen mukaisesti tuotua sokeria on käytettävä suoraan asetuksen (EY) N:o 967/2006 liitteessä tarkoitettujen tuotteiden valmistukseen.

2 artikla

Tuontitodistukset

1. Tämän asetuksen mukaisesti tapahtuvaan sokerin tuontiin sovelletaan asetuksessa (EY) N:o 950/2006 vahvistettuja tuontitodistuksia koskevia sääntöjä sekä asetuksessa (EY) N:o 1301/2006 vahvistettuja sääntöjä, jollei tässä asetuksessa toisin säädetä.

Tuontitodistukset ovat kuitenkin voimassa niiden komission asetuksen (EY) N:o 1291/2000 (5) 23 artiklan 2 kohdan mukaista tosiasiallista myöntämistä seuraavan toisen kuukauden loppuun ja enintään 30 päivään syyskuuta 2007.

2. Poiketen siitä, mitä asetuksen (EY) N:o 1301/2006 5 artiklassa säädetään, 1 artiklan 1 kohdassa tarkoitettuja määriä koskevan tuontitodistushakemuksen voi jättää ainoastaan asetuksen (EY) N:o 967/2006 2 artiklan d alakohdan säännösten mukainen jalostaja.

3. Poiketen siitä, mitä asetuksen (EY) N:o 1301/2006 6 artiklan 1 kohdassa säädetään, tuontitodistushakemukset on jätettävä viikoittain maanantaista perjantaihin asetuksen (EY) N:o 950/2006 4 artiklan 5 kohdassa tarkoitetusta päivämäärästä alkaen ja mainitun asetuksen 5 artiklan 3 kohdan toisessa alakohdassa tarkoitettuun keskeyttämiseen asti. Hakija voi esittää vain yhden hakemuksen viikossa.

3 artikla

Asetuksen (EY) N:o 967/2006 soveltaminen

Tämän asetuksen mukaisesti tuotuihin sokerimääriin sovelletaan asetuksen (EY) N:o 967/2006 11, 12 ja 13 artiklaa.

4 artikla

Jalostajan velvollisuus

1. Jalostajan on jäsenvaltion toimivaltaisia viranomaisia tyydyttävällä tavalla osoitettava, että tämän asetuksen mukaisesti tuodut määrät on käytetty asetuksen (EY) N:o 967/2006 1 artiklan 2 kohdassa tarkoitettujen tuotteiden valmistamiseen ja 5 artiklassa tarkoitetun sopimuksen mukaisesti. Todisteena on esitettävä erityisesti asianomaisten tuotemäärien automaattinen kirjaaminen rekistereihin valmistusprosessin aikana tai sen päätyttyä.

2. Jos jalostaja ei ole toimittanut 1 kohdassa tarkoitettua todistetta tuontia seuraavan kolmannen kuukauden loppuun mennessä, hänen on maksettava 5 euroa viivästyspäivää ja kyseisen tuodun määrän tonnia kohti.

3. Jos jalostaja ei ole toimittanut 1 kohdassa tarkoitettua todistetta tuontia seuraavan viidennen kuukauden loppuun mennessä, asianomaista määrää pidetään asetuksen (EY) N:o 967/2006 13 artiklan soveltamisen kannalta liian suureksi ilmoitettuna.

5 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 23 päivänä helmikuuta 2007. Komission puolesta Mariann FISCHER BOEL Komission jäsen

(1) EUVL L 58, 28.2.2006, s. 1. Asetus sellaisena kuin se on muutettuna asetuksella (EY) N:o 2011/2006 (EUVL L 384, 29.12.2006, s. 1).

(2) EUVL L 238, 1.9.2006, s. 13.

(3) EUVL L 178, 1.7.2006, s. 1. Asetus sellaisena kuin se on viimeksi muutettuna asetuksella (EY) N:o 2031/2006 (EUVL L 414, 30.12.2006, s. 43).

(4) EUVL L 176, 30.6.2006, s. 22. Asetus sellaisena kuin se on viimeksi muutettuna asetuksella (EY) N:o 1913/2006, (EUVL L 365, 21.12.2006, s. 52).

(5) EYVL L 152, 24.6.2000, s. 1.